पाएं अपने शहर की ताज़ा ख़बरें और फ्री ई-पेपरडाउनलोड करें
एक तरफ जहां राज्य और केंद्र सरकार कोरोना वैक्सीनेशन के लिए पूरा जोर लगा रही है। वहीं बीकानेर से भाजपा सांसद और केंद्रीय राज्य मंत्री अर्जुनराम मेघवाल दीपक जलाकर कोरोना को जड़ से मिटाने का आ्ह्वान कर रहे हैं। ऐसा ही एक वीडियो इन दिनों वायरल हो रहा है। इस वीडियो पर सोशल मीडिया यूजर्स उनकी खूब खिंचाई कर रहे हैं। कोरोना की पहले वेव के दौरान भी मेघवाल बीकानेर के पापड़ खाकर कोरोना भगाने की बात कह चुके हैं।
मेघवाल का जो वीडियो वायरल हो रहा है उसमें वह एक महिला के साथ दीपक जला रहे हैं। संभवत: यह वीडियो प्रधानमंत्री के दीप जलाने के राष्ट्रीय कार्यक्रम के दौरान का है। हालांकि, यह स्पष्ट नहीं है। इसमें मंत्री गीत गा रहे हैं। गीत की एक ही लाइन ही सुनाई दे रही है..."आओ मिलकर दीप जलायें, कोरोना को जड़ से मिटायें।" एक ही पंक्ति को मंत्री कई बार गा रहे हैं।
प्रदेश कांग्रेस उपाध्यक्ष ने वीडियो किया शेयर
इस वीडियो को पिछले दिनों मेघवाल के विरोधी और प्रदेश कांग्रेस उपाध्यक्ष गोविन्द मेघवाल ने सोशल मीडिया पर शेयर किया। गोविन्द ने लिखा- भाभीजी के पापड़ के बाद कोरोना हटाने का नया मंत्र। दरअसल, कोरोना की पहली लहर के दौरान अर्जुनराम मेघवाल एक पापड़ कंपनी के लांच कार्यक्रम में पहुंचे थे। इस पापड़ के ब्रांड का नाम कोरोना था। इस दौरान मेघवाल ने कहा था कि इस पापड़ को खाने से कोरोना से लड़ने में सहायता मिलती है। उनका आशय इम्युनिटी से था, लेकिन सोशल मीडिया पर तब केंद्रीय मंत्री जमकर ट्रोल हुए थे। अब भी उनके वीडियो को खूब ट्रोल किया जा रहा है।
यहां तक कि बीकानेर में भाजपा कार्यकर्ता भी उनके वीडियो को अपने सोशल मीडिया पेज पर लगा रहे हैं।
दीपक जलाना भारतीय संस्कृति
इस मामले में जब मेघवाल से बात की गई तो उन्होंने कहा कि दीपक जलाना हमारी भारतीय संस्कृति है। प्रधानमंत्रीजी के एक राष्ट्रीय कार्यक्रम के दौरान हमने भी दीपक जलाये थे। हम कोरोना को जड़ से मिटाने की कामना कर रहे हैं। इसमें भी कांग्रेस को दिक्कत है तो क्या कर सकते हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva bho_Deva hin_Deva zho_Hant eng_Latn